Palihog

Kining maong artikulo kabahin sa kalihokan. Alang sa ekspresyon, adtoa ang Palihog (ekspresyon).
Ang palihog usa ka kalihokan sa pundok sa mga tawo sa usa ka katilingban nga ang katuyoan mao ang paghimo sa usa ka butang nga lisod buhaton sa usa lamang ka tawo, apan daling mahuman kon daghan ang motabang.

Ang sistema sa palihog usa ka komon nga paagi sa paghimog balay ug uban pang edipisyo sa wala pa moabot ang sistema sa panarbaho nga binase sa pagbayad og kuwarta. Sa usa ka palihog, ang usa ka dakong tawo, sagad ang tag-iya sa pagahimoong balay, maoy moabaga sa paniudto, matimo-timo (snacks) ug mainom (sagad tuba) sa mga pinalihogan. Ang mga mosalga sa palihog wala magpaabot nga adunay bayad ang ilang serbisyo gawas lamang sa libreng pagkaon ug ilimnon, ug ingon man ang implisit nga pagsabot nga ang nagtawag sa palihog kinahanglan usab nga moapil sa palihog unya sa uban kon sila na usab ang nanginahanglan.

Tan-awa usab
 Pakyaw
 Inadlaw

Kultura sa Pilipinas